Rina Penso
Rina M.E. Penso (n. 26 di òktober 1927 na Kòrsou) ta èks-aktris i kantante kurasoleño. E ta un di e aktrisnan mas renombrá di Kòrsou.

Bida 
Rina Penso ta yu di Maria Leocadia Maduro de Penso. E tabata ámtenar trahando na Kranshi. Aktua i kanta tabata su pashon. E tabata pasa su tempu liber aktuando den komedia i tabata miembro di e kor miksto Orfeon Crescendo. Despues el a pasa pa e kor Vivienne Frans i Kompania. Su trayektorio artístiko den teatro i den sine ta inisiá na aña 1960 i ta kubri mas di sinku dékada. E ta kosechá su prome éksitonan ku su aktuashon den e obranan Loiza Porko Sushi (1960), Bai bini bon mi amor (Boeing Boeing) (1964) i Maribel (1966). Tur tres tabata obranan di repertorio mundial tradusí na papiamentu pa May Henriquez. Tambe na radio Curom e tabata gosa di popularidat pa su papel den e radionovela Mujeres de la Historia i e kuentanan di Luis Daal. Na 1973 e tabata aktris invitá na Venezuela pa e obra El delito en la isla de las Cabras di Compañia Profesional de Teatro de Venezuela. E mesun aña e obra a ser presentá tambe na Kòrsou.

Na 1967 e ta kofundadó di Thalia, un grupo di teatro amatùr den kual e tabata aktivo komo aktris. Komo aktris el a aparesé tambe riba senario na Hulanda. El a skirbi tradukshon di literatura teatral na papiamentu. El a aktua den diferente pelíkula, entre otro Almacita di Desolato (1986) i Ava i Gabriel (1990) i La Dama Blanca (2021), kua pelíkula ta gana premio internashonal di filmashon karibense durante Festival ‘Tales’. Pa televishon el a aktua den Mi Yu ta Inosente (1972), Despensa, number robes (1981), Famia Kibrá (1981, seri den tres edishon), Hartelijke Groeten (1983, seri na Hulanda) i Boka Sanantonio (1989). Aktualmente Rina Penso ta forma parti di e grupo di teater: 'Ankrá na Otro'.

Homenahe 
Rina Penso a risibí vários kondekorashon den Karibe i Latino Amerika, inkluyendo e medaya di oro di Orden di Oranje-Nassau (1972), premio Colá Debrot (1982), e Tapushi di oro (2008) i e Krus di Mérito Kòrsou (2021). El a yega di wòrdu premiá komo mihó aktris na vários festival teatral, entre otro na Caracas (1971, pa su papel den Sorry, wrong number) i Aruba (1976, pa su papel den The Typist). Na 2017 el a risibí un rekonosimentu na Hulanda di Vereniging Antilliaans Netwerk. Durante e Curaçao International Film Festival Rotterdam di 2016 a strena un dokumental di su bida, titulá Mi ta hasi mi kos i produsí pa Wilma Ligthart.

Aktuashon 

Ganador premio Cola Debrot
Hende
Aktor